**Arto Hanni** (s. 29. toukokuuta 1973) on suomalainen jo kertaalleen uransa lopettanut lentopalloilija, joka teki paluun vuonna 2014 lentopallokentille Korson Vedon riveissä Lentopallon Mestaruusliigassa. Hanni aloitti pääsarjauransa vuonna 1993 Kuopion Pallovolossa ja lopetti sen vuonna 2009 SSK Spodra Ankaran riveissä pelattuaan Turkin pääsarjassa yhtäjaksoisesti kaudesta 2004 lähtien. Urallaan Hanni on pelannut ammattilaisena Suomen lisäksi Saksassa, Sveitsissä, Italiassa, Espanjassa sekä Turkissa. Hän on 188 senttimetriä pitkä ja pelipaikaltaan passari.

Hanni teki paluun lentopallokentille yllättäen monen vuoden tauon jälkeen kaudella 2014–2015. Hän liittyi Korson Vedon miesten mestaruusliigajoukkueen riveihin. Hän sanoi, että paluun pohjustaminen alkoi alun perin vitsistä.

Ura
---

Arto Hanni aloitti pääsarjauransa kuopiolaisen Pallavolon riveissä kaudella 1993, jonka jälkeen hän pelasi Kuopion KuPS-Volleyn riveissä kaudella 1995-1996. Heti ensimmäisellä kaudella Kupsissa hän pääsi juhlimaan sekä SM-kultaa että myös Suomen Cupin mestaruutta. Hanni jatkoi KuPS-Volleyssa myös toisen kauden voittaen toisen SM-kullan. Kahden SM-liigavuoden jälkeen Hanni lähti ammattilaiseksi kovatasoiseen Saksan Bundesliigaan Nordhausenin joukkueeseen. Vuoden Saksassa pelattuaan Hanni siirtyi pelaamaan Sveitsin pääsarjaan, jossa hän saavutti heti Sveitsin mestaruuden.

Loistavasti sujuneen kauden jälkeen avautui tie lentopallon mahtimaahan Italiaan, ja Hanni kirjoitti sopimuksen Gagliarin joukkueen kanssa kaudeksi 1999-2000. Gagliarista tie vei Fanon joukkueeseen, josta lopulta kaudeksi 2000-2001 huippuseura Sempre Volley Padovaan. Padovassa Hanni pelasi kauden verran, ja päätti kolmen vuoden jaksonsa Italiassa siirtymällä Espanjan pääsarjaan, Malagan joukkueeseen.

Kausi Malagassa ei kuitenkaan ollut uran mieluisimpia, sillä seuranjohto teki läpi kauden kummallisia virheitä. Seurajohto unohti muun muassa hoitaa pelaajien viisumit kuntoon Mestareiden liigan kamppailuun, joka pelattiin Venäjällä. Hanni ei halunnut jatkaa Malagassa kauden jälkeen ja päätti palata kotoiseen SM-liigaan, jossa hän aloitti pelit Rovaniemen Napapiirin Palloketuissa. Kesken SM-liigakauden Hanni kuitenkin siirtyi takaisin ulkomaille, kun hän kirjoitti sopimuksen Parman kanssa A1-liigaan. Alkukauden visiitti Suomessa vei lopulta loppukaudeksi maailman parhaimpana pidettyyn lentopalloliigaan.

Italiassa vietetyn kauden jälkeen Hanni siirtyi Turkin pääsarjaan Spodra Ankaran vahvuuteen kaudeksi 2004-2005. Spodra Ankarassa hän viihtyi hyvin, sillä hän edusti seuraa peräti neljä peräkkäistä kautta. Hän toimi joukkueen kapteenina viimeiset kolme kautta.

Kaudella 2008-2009 Hannin piti pelata Pafiagos Syllagosin joukkueessa Kyproksen pääsarjassa. Hän kuitenkin pettyi joukkueen valmennus- sekä organisaation tasoon ja purki nopeasti sopimuksensa. Aluksi Hanni teki loppukauden kestävän sopimuksen lentopallon 1-sarjaan vantaalaisen Korson Vedon kanssa. Sopimus sisälsi kuitenkin ulkomaanpykälän, jonka avulla Hanni sai purkaa sopimuksen mikäli tarjous sopiva tarjous tulisi ulkomailta. Arto Hanni ei pelannut ainuttakaan peliä Korson riveissä, sillä hän teki joulutauolla sopimuksen Turkin pääsarjaan Spodra Ankaraan. Kausi oli Hannin uran viimeinen.

Peliuransa jälkeen Hanni palasi Suomeen ja työelämään. Lentopalloa hän ei täysin jättänyt, sillä hän pelasi esimerkiksi ikämiesten SM-kisoissa. Hanni voitti esimerkiksi vuonna 2013 M40-sarjan Suomen mestaruuden. Hanni myös valmensi Fortum Tutor -ohjelmassa tutorina Puma Volleyn seuran junioreita.

Jo yli 40 vuoden ikään ehtinyt Hanni teki yllättäen paluun huippu-urheiluun, kun hän solmi Korson Vedon kanssa sopimuksen kaudeksi 2014-15. Korso sai Hannin johdolla hyvän lähdön sarjakauteen, ja sarjan häntäsijoille povattu joukkue oli kärkisijoilla. Hanni valittiin heti lokakuun tähdistökentällisen passariksi Mestaruusliigassa. Hannin pelivire ällistytti ainakin osittain lentopallon seuraajat, sillä pelitaukoa oli kulunut ja mittarissa oli ikää 41 vuotta.

A-maajoukkue
------------

Suomen A-maajoukkueessa Hanni pelasi kauden verran vuonna 2002-2003 yksitoista A-maaottelua. Hanni totesi itse vuonna 2014 ennen Mestaruusliigakauden alkua Urheilusanomissa, ettei oikeastaan koskaan saanut mahdollisuutta näyttää kykyjään maajoukkueessa. Esimerkiksi italialaisvalmentaja Mauro Berruto ei valinnut Hannia kertaakaan maajoukkueryhmään, vaikka Hannin esitykset ulkomaankentillä olisivat puoltaneet valintaa. Berrutoa valmensi Hannia aikanaan Italiassa. Maajoukkueen nuorennusleikkauksen jälkeen häntä ei enää nähty Suomen joukkueen passaritehtävissä.

Saavutukset
-----------

### Henkilökohtaiset

* 11 A-maaottelua 2002-2003
* Turkin liigan All-Stars pelaaja 2007

### Joukkueessa

* Sveitsin mestaruus 1999
* Suomenmestaruus 1996, 1997
* Suomen Cupin mestaruus 1996

Joukkueet
---------

* 1993-1995 Suomi Pallavolo
* 1995-1997 Suomi KuPS-Volley
* 1997-1998 Saksa Nordhausen
* 1998-1999 Sveitsi Näfels
* 1999-2000 Italia Gagliari Volley
* 2000-2001 Italia Fano Volley
* 2001-2002 Italia Sempre Volley Padova
* 2002-2003 Espanja Malaga Volley
* 2003-2004 Suomi Napapiirin Palloketut
* –2004 Italia Parma
* 2004-2008 Turkki Ankara SSK Spodra
* 2008-2009 Kypros Pafiakos Syllagos
* 2008-2009 Suomi Korson Veto, 1-sarja
* 2008-2009 Turkki Ankara SSK Spodra
* 2014-2015 SuomiKorson Veto

Lähteet
-------

1. ↑  Arto Hanni (Internet Archivessa, tallennettu 4.12.2008) FinnVolley.  Arkistoitu 4.12.2008. Viitattu 6.9.2015.
2. ↑  Parviainen, Esa: Arto Hanni Korson Vetoon, Niko Kärkkäinen jatkaa  10.7.2014. Korson Veto. Viitattu 7.9.2015.
3. ↑  Lentopallon ammattilainen Arto Hanni haukkuu seuransa johdon *Iltasanomat.fi*.  17.1.2003. Sanoma Media Finland.  Arkistoitu 3.11.2014. Viitattu 7.9.2015.
4. ↑  Passari Hanni jatkaa Ankarassa  5.4.2005. Mtv. Viitattu 7.9.2015. [vanhentunut linkki]
5. ↑  Arto Hanni sanoi irti sopimuksensa  18.11.2008. suomen Lentopalloliitto ry. Viitattu 7.9.2015.
6. ↑  M40-sarjan Suomen mestaruus Light's Volleylle *Kaupunkiuutiset.fi*.  19.4.2013. ML-Mediat Oy. Viitattu 7.9.2015. [vanhentunut linkki]
7. ↑  Tiisaar ja Tuchashvili Mestaruusliigan lokakuun pelaajiksi  3.11.2014. Lentopallon Mestaruusliiga. Viitattu 9.9.2015.

Aiheesta muualla
----------------

* Hannin kotisivu